**A KÖZÉRDEKŰ BEJELENTÉSEK ÉS PANASZOK KEZELÉSÉNEK ELJÁRÁSRENDJE**

**Vonatkozó jogszabályok:**

* a panaszokról és a közérdekű bejelentésekről szóló 2013. évi CLXV. törvény (a továbbiakban: Panasz tv.).
* a panaszokkal és a közérdekű bejelentésekkel kapcsolatos ügyek egységes intézéséről szóló 22/2014. (XII. 5.) BM utasítás

A **közérdekű bejelentés** olyan körülményre hívja fel a figyelmet, amelynek orvoslása vagy megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat.

A **panasz** olyan kérelem, amely egyéni jog- vagy érdeksérelem megszüntetésére irányul, és elintézése nem tartozik más – így különösen bírósági, közigazgatási – eljárás hatálya alá. A panasz javaslatot is tartalmazhat.

A panasz és a közérdekű bejelentés együttesen: beadvány. A panaszt vagy közérdekű bejelentést benyújtó: beadványozó.

**1. A beadvány benyújtása**

A beadvány megtehető személyesen, vagy képviselő, meghatalmazott útján az alábbi módokon:

a) személyes megjelenés során,

b) postai úton,

c) telefonon,

d) elektronikus úton (elektronikus levélben, e-papíron stb.)

**2. A beadvány kivizsgálása**

A Panasz tv. alapján a beadvány kivizsgálásának határideje 30 nap. Amennyiben a kivizsgálási határidő előreláthatólag 30 napnál hosszabb időt vesz igénybe, arról a beadványozót – az elintézés várható időpontjának és az eljárás meghosszabbodása indokainak egyidejű közlésével – tájékoztatni kell.

Ha a beadványt nem az eljárásra jogosult szervhez tették meg, annak beérkezésétől számított nyolc napon belül az eljárásra jogosult szervhez át kell tenni. Az áttételről a beadványozót az áttétellel egyidejűleg értesíteni kell. Ha a közérdekű bejelentés jogszabály megalkotására vagy módosítására irányuló javaslatot tartalmaz, azt a jogalkotói hatáskörrel rendelkező személynek vagy szervnek is meg kell küldeni.

A korábbival azonos tartalmú, ugyanazon beadványozó általi megismételt beadvány vizsgálata mellőzhető.

A panasz vizsgálata mellőzhető, ha a panaszos a sérelmezett tevékenységről vagy mulasztásról való tudomásszerzéstől számított hat hónap után terjesztette elő panaszát. A sérelmezett tevékenység, vagy mulasztás bekövetkeztétől számított egy éven túl előterjesztett panaszt érdemi vizsgálat nélkül el kell utasítani.

A kivizsgálás eredményéről a beadványozót tájékoztatni kell, alapvetően azon a csatornán, amelyen a beadvány érkezett.

Az írásbeli értesítés mellőzhető, ha a beadvány elintézéséről a panaszost vagy közérdekű bejelentőt szóban tájékoztatták, aki a tájékoztatást tudomásul vette.